BSM กระฉูด 6% หลังผถห.ไฟเขียวขาย PP 200 ล้านหุ้น ลุยซื้อโครงการ “The Teak” มูลค่า 145 ลบ.
BSM กระฉูด 6% หลังผถห.ไฟเขียวขาย PP 200 ล้านหุ้น ลุยซื้อโครงการ "The Teak" มูลค่า 145 ลบ. โดยปิดภาคเช้าราคาอยู่ที่ 0.84 บาท เพิ่มขึ้น 0.05 บาท หรือ 6.33% สูงสุดที่ระดับ 0.85 บาท ต่ำสุดที่ระดับ 0.79 บาท มูลค่าการซื้อขาย 20.87 ล้านบาท
11 ม.ค. 2561

ผู้สื่อข่าวรายงานว่า ราคาหุ้น บริษัท บิวเดอสมาร์ท จำกัด (มหาชน) หรือ BSM ปิดภาคเช้า ราคาอยู่ที่ 0.84 บาท เพิ่มขึ้น 0.05 บาท หรือ 6.33% สูงสุดที่ระดับ 0.85 บาท ต่ำสุดที่ระดับ 0.79 บาท มูลค่าการซื้อขาย 20.87 ล้านบาท

โดยราคาหุ้น BSM ปรับตัวขึ้นแรงในวันนี้รับข่าวขายหุ้นสามัญเพิ่มทุนต่อบุคคลในวงจำกัด หรือ Private Placement: PP จำนวน 200 ล้านหุ้น เพื่อเข้าลงทุนในโครงการ The Teak Sukhumvit 39 จากบริษัท แอล เค เอช ดีเวลลอปเม้นท์ จำกัด ซึ่งเป็นโครงการพัฒนาอสังหาริมทรัพย์ ประเภทคอนโดมิเนียมในย่านสุขุมวิท
นอกจากนี้ การลงทุนในโครงการดังกล่าวถือเป็นการขยายธุรกิจ และเพิ่มช่องทางการรับรู้ทั้งในส่วนของรายได้และกำไร
ด้านนายสัญชัย เนื่องสิทธิ์ ประธานเจ้าหน้าที่บริหาร BSM เปิดเผยว่า ที่ประชุมผู้ถือหุ้นของบริษัทมีมติอนุมัติให้เสนอขายหุ้นสามัญเพิ่มทุนต่อบุคคลในวงจำกัด หรือ Private Placement: PP จำนวน 200,000,000 หุ้น ในราคาเสนอขายหุ้นละ 0.65 บาท มูลค่าที่ตราไว้หุ้นละ 0.10 บาท รวมเป็นเงินทั้งสิ้น 130,000,000 บาท กำหนดวันเสนอขายหุ้น PP ภายในเดือนมกราคม 2561 เพื่อเข้าลงทุนในโครงการ The Teak Sukhumvit 39 จากบริษัท แอล เค เอช ดีเวลลอปเม้นท์ จำกัด
ทั้งนี้ โครงการดังกล่าวเป็นโครงการประเภทคอนโดมิเนียมสูง 8 ชั้น จำนวน 70 ยูนิต สำหรับเป็นที่พักอาศัยในย่านใจกลางสุขุมวิท ในราคา 145.00 ล้านบาท ซึ่งรวมค่าที่ดิน และค่าใช้จ่ายเตรียมการเบื้องต้น อาทิ ค่าใช้จ่ายในการขอใบอนุญาตก่อสร้าง ค่าใช้จ่ายในการควบคุมงานก่อสร้าง ค่าใช้จ่ายทางการตลาด เป็นต้น
โดยปัจจุบันโครงการดังกล่าวมียอดการจองซื้อจำนวน 68 ยูนิต จากทั้งหมด 70 ยูนิต หรือคิดเป็น 97.14% ของจำนวนห้องชุดทั้งหมด ซึ่งคณะกรรมการได้อนุมัติจัดตั้งบริษัทย่อยแห่งใหม่คือ บริษัท ทีค ดีเวลลอปเมนท์ จำกัด เพื่อพัฒนาโครงการดังกล่าว โดยบิวเดอสมาร์ทถือหุ้น 99.99% ของจำนวนหุ้นทั้งหมด ทั้งนี้การลงทุนในโครงการดังกล่าวจะเป็นการขยายธุรกิจ รวมถึงเพิ่มช่องทางการรับรู้รายได้ และกำไร
“เราขอขอบคุณผู้ถือหุ้นของบริษัทที่ให้ความเชื่อมั่นในการเสนอขายหุ้น PP ในครั้งนี้ ซึ่งถือว่ามีความสำคัญอย่างมากสำหรับการขยายธุรกิจของบริษัท เนื่องจากการเข้าลงทุนเพิ่มเติมในธุรกิจอสังหาริมทรัพย์จะเสริมสร้างการเติบโตของเราในระยะยาว และที่สำคัญโครงการดังกล่าวเป็นโครงการที่มีศักยภาพสูง และได้การตอบรับเป็นอย่างดี ซึ่งขอยืนยันว่าจะเดินหน้าขยายแผนธุรกิจ เพื่อสร้างรายได้ และผลตอบแทนที่ดีสำหรับบริษัท และผู้ถือหุ้นทุกท่านที่ได้ให้ความไว้วางใจในครั้งนี้” นายสัญชัยกล่าว